DECRETO 131/2011, do 23 de xuño, polo que se aproba o cambio de titularidade dun treito sobrante da estrada PO-205 (Silleda N-525)-Vila de Cruces (PO-206), na parroquia de Besexos, a prol do Concello de Vila de Cruces.
Consellería de Medio Ambiente, Territorio e Infraestruturas — III. Outras disposicións — 06/07/2011

A teor do previsto no artigo 5 da Lei 4/1994, do 14 de setembro, de estradas de Galicia, os cambios de titularidade das estradas incluídas nas redes dependentes da comunidade autónoma e das entidades locais deberán ser aprobados por decreto da Xunta de Galicia, por proposta da consellería competente en materia de estradas, e logo do acordo entre as administracións afectadas.
Por outra parte, a citada lei de estradas dispón no artigo 54 que as estradas autonómicas ou provinciais ou os treitos determinados delas en que a circulación adquira características urbanas se lles entregarán aos respectivos concellos. O expediente promoverase por proposta do concello ou da Administración titular da estrada e será resolto polo Consello da Xunta de Galicia, por proposta da consellería competente en materia de estradas, logo de informe de ambos os organismos.
Ao abeiro das mencionadas previsións legais, o Concello de Vila de Cruces acordou solicitarlle á Xunta de Galicia o cambio de titularidade dun treito sobrante da estrada PO-205 (Silleda N-525)-Vila de Cruces (PO-206), na parroquia de Besexos, que se inicia no p.k. 12+890 e remata no p.k. 13+120 e ten unha lonxitude aproximada de 250 metros.
A Dirección Xeral de Infraestruturas, de acordo co informe emitido polos servizos técnicos competentes, formula proposta favorable á transferencia da titularidade.
O Pleno da Corporación Local, na súa sesión ordinaria levada a cabo o día 28.4.2011, manifesta a súa aceptación ao cambio de titularidade do treito sobrante da estrada PO-205, na parroquia de Besexos.
A Consellería de Medio Ambiente, Territorio e Infraestruturas considera adecuado o cambio de titularidade tendo en conta que a dita vía adquiriu características netamente urbanas.
Polo exposto, consonte o previsto na Lei 4/1994, do 14 de setembro, de estradas de Galicia, tras o acordo entre as administracións afectadas, por proposta do conselleiro de Medio Ambiente, Territorio e Infraestruturas, logo de deliberación do Consello da Xunta de Galicia na súa reunión do día vinte e tres de xuño do dous mil once,
Artigo 1.
Apróbase o cambio de titularidade, a prol do Concello de Vila de Cruces, do treito sobrante da estrada PO-205 (Silleda N-525)-Vila de Cruces (PO-206), na parroquia de Besexos, que se inicia no p.k. 12+890 e remata no p.k. 13+120 e ten unha lonxitude aproximada de 250 metros.
Artigo 2.
En aplicación do artigo 4 da Lei 4/1994, do 14 de setembro, de estradas de Galicia, as entidades locais, no marco das súas competencias e de acordo cos correspondentes plans de estradas, aprobarán a relación de estradas da súa titularidade. De acordo co exposto, o Concello de Vila de Cruces deberá incorporar ao seu plan de estradas a vía a que se refire este decreto.
Artigo 3.
A entrega da vía formalizarase, no prazo de dous meses seguintes á publicación deste decreto no Diario Oficial de Galicia, mediante a sinatura da correspondente acta de entrega.
Artigo 4.
Correspóndenlle ao Concello de Vila de Cruces, a partir da formalización da entrega, todas as actividades de xestión, mantemento, conservación e explotación da vía; así como o exercicio das funcións de disciplina viaria e calquera outra que puidese corresponderlle como nova Administración titular da estrada.
Disposición derradeira.
Este decreto producirá efectos desde o día seguinte ao da súa publicación no Diario Oficial de Galicia.
Santiago de Compostela, vinte e tres de xuño de dous mil once.